
Informált keresési stratégiák absztrakció alapú modellellenőrzésben

Célom, hogy a kritikus szoftver-alapú beágyazott rendszerek formális verifikálással történő helyességbizonyítását hatékonyabbá tegyem. Ezt az absztrakció alapú CEGAR módszerben alkalmazott keresések hatékonyabbá tételével valósítottam meg. A kifejlesztett keresési algoritmusok garantálják a legrövidebb ellenpélda megtalálását is, hiszen ez a mérnökök hibajavítási munkáját nagyban könnyítheti.
A keresési algoritmus változatok A* kereséseknek felelnek meg, különböző heurisztika számítási módszerekkel. Heurisztikának az eggyel korábbi CEGAR iterációbeli távolságértékeit használom fel, amihez szükséges meghatározni a kapcsolatot a két iteráció csúcsai között. Az első változat során minden iterációban teljesen kifejtést hajtok végre, így a távolságértékek, amiket a későbbi iterációk heurisztikának használnak fel, mindig rendelkezésre állnak. A második változatban csak az első hibás állapot megtalálásáig történik a kifejtés, ami azt eredményezi, hogy egyes távolságértékek ismeretlenek lesznek. Ha szükségünk van egy későbbi iterációban heurisztikaként egy ilyen csúcs távolságára, akkor a csúcsból keresést kell indítani a távolság megismerésére. Ez a folyamat rekurzívan tetszőleges mélységig történhet. A harmadik változatban ismeretlen heurisztika esetén nem kerül meghatározásra a korábbi iterációbeli távolságérték, hanem a meglévő heurisztikákból származtatódik egy heurisztika.
A dolgozatom során kidolgoztam a hierarchikus A*-alapú absztrakciós modellellenőrzés elméletét, illetve bizonyítottam, hogy az algoritmusok garantálják a legrövidebb ellenpélda megtalálását. Szintén kidolgoztam 3 heurisztika számítási módszert, melyek helyességét szintén bizonyítottam. Implementáltam az új algoritmusokat a nyílt forráskódú Theta modellellenőrző keretrendszerben, majd azok teljesítményét kiértékeltem többek között ipari modellek verifikálásával. Szoftverek verifikálása során adott konfiguráció mellett jelentős mértékben több rendszert tudtak a kifejlesztett változatok verifikálni adott időkorlát mellett a Thetába beépített keresési algoritmusokkal összehasonlítva.
Az eredmények alapján látható, hogy a CEGAR-ban történő keresések során érdemes felhasználni a korábbi iterációkban kinyerhető információkat. Általánosságban elmondható, hogy az egyik új algoritmus minden mért konfigurációban legalább olyan jól teljesít, mint a Thetába beépített korábbi verifikációs algoritmusok.

